**Braille-neuvottelukunnan kokous 2/2017**  
Aika: keskiviikko 26.4.2017 klo 10.30  
Paikka: Celia-kirjasto, kokoushuone Cely

Paikalla: Teuvo Heikkonen

Riitta Eronen

Tuija Piili-Jokinen

Maria von Rutenberg

Tessa Bamberg

Teemu Kuusisto (etänä)

Poissa: Markku Leskinen

Kirsi Ylänne

Sihteeri: Marjo Kauttonen

**PÖYTÄKIRJA**

1. Kokouksen avaus ja päätösvaltaisuus

Kokous avattiin klo 10.40 ja todettiin päätösvaltaiseksi.

2. Edellisen kokouksen pöytäkirjan (23.1.2017) hyväksyminen

Edellisen kokouksen pöytäkirja hyväksyttiin.

3. Raportit Tactile Reading –konferenssista huhtikuussa 2017

Tuija Piili-Jokinen ja Marjo Kauttonen kertoivat kuulumisia 5.-7.4 Tukholmassa pidetystä konferenssista. Konferenssissa oli 340 osallistujaa 28 eri maasta, ja päivät olivat täynnä niin tieteellisiä esityksiä kuin käytännön esimerkkejä eri puolilta maailmaa. Tuija Piili-Jokisen ja Riitta Kangasahon esittelemät, Celian kanssa yhteistyönä tehdyt ainekohtaiset kohokuvastot herättivät kiinnostusta. Myös muissa Pohjoismaissa on mietitty samantapaisia kuvastoja. Muina mielenkiintoisina asioina mainittiin mm. sokeille oppilaille suunniteltu harppi sekä 3d-tulostusten esittely.

Konferenssi todettiin paitsi mielenkiintoiseksi, myös tarpeelliseksi väyläksi tavata kollegoja ja yhteistyötahoja sekä kuulla, mitä alalla on maailmanlaajuisesti meneillään.

4. Riitta Kangasahon osallistuminen ICEVI-konferenssiin 2017. (Matkakulujen arvio liitteenä)

Hyväksyttiin Riitta Kangasahon matka-anomus konferenssiin 1.-7.7.2017.

5. Anna-Liisa Hiltusen pisteaapisen päivittäminen ja jakelu tulevaisuudessa  
Anna-Liisa Hiltusen aapinen Lukemisen iloa: pistekirjoituksen lukutaito aikuisille on ollut käytössä 1990-luvulta saakka. Edelleen käytössä olevassa pisteopetuksen perusteoksessa on hyvä rakenne, ja sen sanasto on tarvittaessa helposti muutettavissa. Aapista tilataan vuosittain noin 10 kappaletta ympäri Suomen. Päätettiin, että Maria Rutenberg selvittää eri tahojen kantoja (esim. Onerva) siihen, miten aapista kannattaa päivittää, ja selvitetään, miten julkaisu on helpointa saada tilattavaksi.

6. Matemaattiset merkinnät, tilannekatsaus  
Teemu Kuusisto kertoi, että merkinnät olisi hyvä saada näkövammaisille helpommin käytettävissä olevaan dokumenttimuotoon ja lisäksi englanniksi, jotta niille voisi saada enemmän näkyvyyttä ja käyttäjiä.

Pohdittiin, että merkinnät olisi hyvä jakaa kahteen osaan: niihin, joita käytetään ala- ja yläasteilla ja niihin, joita käytetään jatko-opinnoissa. Etenkin jälkimmäiset merkinnät olisi hyvä saada englanniksi. Teemu uskoi ehtivänsä tehdä tiivistelmää merkinnöistä kesän aikana; tiivistelmä voisi olla suoraan englanninkielinen. Lisäksi Celia selvittää mahdollisia yhteistyötahoja sekä tiedon levittämistä niin Suomessa kuin Pohjoismaissa.

7. Näkövammaisalan sanasto, tilannekatsaus

Sanastoa on edelleen mahdollista täydentää ja muokata. Uusimassa versiossa on 220 hakusanaa. Sanastosta päätettiin poistaa lääketieteelliset sanat ja laittaa tilalle merkintä siitä, mistä sanan selitys on löydettävissä. Historiallisten sanojen yhteyteen liitetään maininta ”vanhahtava”. Käytiin läpi sanastosta poistettavaksi aiottua 100 sanan listaa.

Riitta Eronen lähettää sanaston myöhemmin kommentoitavaksi. Etenkin esteettömyyteen ja saavutettavuuteen liittyviä sanoja tarkistetaan vielä. Kun sanasto on valmis, se julkaistaan pistekirjoitus.fi-sivustolla. Sanastosta suunnitellaan tehtäväksi myöhemmin myös ruotsinkielinen versio.

8. Erityisopetuksen opetussuunnitelmien uudistamiseen liittyvä kirje, tilannekatsaus

Tuija Piili-Jokinen tarkistaa Markku Leskiseltä kirjeen tilanteen.

9. Muut asiat

Päätetään pohjoismaiseen Braille-neuvottelukunnan kokoukseen Tanskassa 26.-27.10.2017 osallistumisesta sitten, kun kokouksesta on tullut lisätietoa.

Dedicon järjestää Haagissa 28.6.2017 Better Together –konferenssin osana kansainvälistä Vision 2017 -kongressia. Braille-neuvottelukunta ei osallistu konferenssiin.

Celiassa on tekeillä pistekirjaksi Eija Ahon, Aino Huhtaniemen ja Mari Nikosen teos Fonetiikkaa suomen kielen oppijoille.

10. Seuraava kokous

Seuraava kokous pidetään keskiviikkona 23.8.2017 klo 10.30 Celiassa.

11. Kokouksen päättäminen

Kokous päättyi klo 12.30.